钦定古今图书集成/明伦汇编/家范典/第045卷 > 礼记 > 《内则》
## 钦定古今图书集成/明伦汇编/家范典/第045卷 > 礼记 > 《内则》

国君世子生，卜士之妻，大夫之妾，使食子。

〈陈注〉《食子》，谓乳养之也。〈大全〉庆源辅氏曰：“诸母则择之，乳母则卜之”者，岂非性情之发，尚犹有可见，而血气之相宜有不可知者耶？

又

《异》为孺子，室于宫中，择于诸母与可者，必求其宽裕
慈惠、温良恭敬、慎而寡言者，使为子师。其次为慈母，
其次为保母，皆居子室，他人无事不往。

〈陈注〉“诸母，众妾也可”者，谓虽非众妾之列，或傅御之属，可为子师者也。此人君养子之礼，师教以善道者，慈母审其欲恶者，保母安其寝处者，他人无事不往，恐儿惊动也。〈大全〉长乐刘氏曰：“宽则容德固多，裕则临事不挠，慈则仁性丰盈，惠则恩意浃洽，温则言动粹和，良则心意纯淑，恭则容止必庄，敬则诚明弗散。具此八善而加之以畏慎，将之以寡言，妇人之全德也，然后可以为子之师焉。若夫爱子以德，时其志意，体其寒温，察其好恶，相其寝兴，顺其长育者，慈母之职也。保护其身，卫养其气，时其衣服，节其饮食，侍其寝寐，防其疾苦，而专司负之”者，保母之职也。世子，国之根本，生灵休戚之所系也。弗正厥始，弗淑其习，乌能正厥性，俾近于圣贤哉？先王制礼，乃及于是，知所务矣。

又

食子者，三年而出，见于公宫则劬。

〈陈注〉《食子》者，士之妻，大夫之妾也。子三年则免怀抱，故食者出还其家，见于公宫而告辞，则君必有赐。劬者，有赐以劳其劬劳也。

大夫之子有食母，士之妻自养其子。

〈陈注〉“食母”，乳母也。士卑故自养。